Η ανάπτυξη των Συστημάτων Διαχείρισης βασίζεται στην ικανοποίηση των απαιτήσεων των διεθνών προτύπων και οδηγεί στην αντίστοιχη πιστοποίηση και λήψη του πιστοποιητικού (Ποιότητας – ISO 9001, Περιβάλλοντος – ISO 14001, Υγείας και Ασφάλειας της Εργασίας – ISO 45001, Ασφάλειας Πληροφοριών – ISO 27001, κλπ).
Τα Συστήματα Διαχείρισης σύμφωνα με τα ανωτέρω Πρότυπα μπορούν να εφαρμοστούν σε όλες τις εταιρείες / οργανισμούς, ανεξαρτήτως του μεγέθους και της δραστηριότητας που ασκούν. Αποτελούν ουσιαστικά ένα πλαίσιο διαχείρισης, προκειμένου να διασφαλίζεται ότι οι δεσμεύσεις της επιχείρησης αναφορικά με το αντικείμενο πιστοποίησης (ποιότητα, περιβάλλον, ασφάλεια, κλπ), θα ικανοποιηθούν. Το Σύστημα Διαχείρισης αποτελεί ένα διοικητικό εργαλείο που προσφέρει δυνατότητες καλύτερης οργάνωσης και ελέγχου των δραστηριοτήτων μιας επιχείρησης, με στόχο την συνεχή βελτίωση των επιδόσεών της στον τομέα που εφαρμόζεται το σύστημα.
Τα Διεθνή Πρότυπα για την Πιστοποίηση Συστημάτων Διαχείρισης, ακολουθούν πλέον (από το 2015 και μετά) τις οδηγίες του Annex SL του Διεθνούς Οργανισμού Τυποποίησης (ISO). Αυτό διασφαλίζει μια ομοιογένεια στις απαιτήσεις των προτύπων και διευκολύνει τις επιχειρήσεις στην παράλληλη ανάπτυξη και εφαρμογή πολλών συστημάτων σε ένα ενιαίο Σύστημα Ολικής Διαχείρισης. Επιτυγχάνεται κατ' αυτόν τον τρόπο απλοποίηση των συστημάτων, ενιαία παρακολούθηση και αποτελεσματικότερη εφαρμογή τους. Έτσι παρέχεται η δυνατότητα στις επιχειρήσεις να ξεκινήσουν με την ανάπτυξη και Πιστοποίηση ενός Συστήματος  Διαχείρισης (πχ ποιότητας) και σε μεταγενέστερο χρόνο να εντάξουν σε αυτό και άλλα συστήματα (περιβάλλοντος, ασφάλειας πληροφοριών, υγείας και ασφάλειας της εργασίας, κλπ).
Το γραφείο μας έχει υιοθετήσει την ανωτέρω μεθοδολογία και λογική στην ανάπτυξη των Συστημάτων Διαχείρισης και προσπαθεί πάντοτε αυτά να είναι απλά και λειτουργικά, διασφαλίζοντας ότι θα έχουν προστιθέμενη αξία για τις επιχειρήσεις, αποφεύγοντας την περιττή γραφειοκρατία και ανάλωση υπερβολικών πόρων για την παρακολούθηση του συστήματος.
Κομβικό στοιχείο στην ανάπτυξη των συστημάτων, είναι να προσαρμοστούν στις πραγματικές ανάγκες της επιχείρησης και να βοηθήσουν στην καλύτερη οργάνωση και ανάπτυξή της, μέσα από την συνεχή βελτίωση σε όλους τους τομείς δραστηριότητας.